1 Ymgysylltiad cymunedau â gwarediadau gan awdurdodau lleol o gaeau chwarae
(1) Caiff Gweinidogion Cymru, trwy reoliadau, wneud darpariaeth ar gyfer ymgysylltiad cymunedau â phenderfyniadau gan awdurdodau lleol am warediadau ganddynt o dir sy'n gae chwarae neu'n rhan o gae chwarae.
(2) Caiff rheoliadau o dan is-adran (1) ymhlith pethau eraill–
(a) cymhwyso'r rheoliadau i fathau penodedig o warediadau;
(b) cymhwyso'r rheoliadau i warediadau o fathau penodedig o gae chwarae;
(c) gwneud gwarediad y mae'r rheoliadau yn gymwys iddo yn ddarostyngedig i ymgynghoriad yn unol â'r rheoliadau;
(d) pennu'r personau neu'r categorïau o berson y mae'n rhaid ymgynghori â hwy, sef y personau hynny yr effeithir arnynt gan warediad neu sydd â buddiant mewn gwarediad, a'r gwarediad hwnnw yn un y mae'r rheoliadau yn gymwys iddo;
(e) darparu ar gyfer ffurf a dull yr ymgynghori;
(f) darparu ar gyfer rhoi hysbysiad am warediadau arfaethedig, gan gynnwys ffurf a dull yr hysbysiad;
(g) ei gwneud yn ofynnol bod gwybodaeth am y canlynol yn cael ei darparu–
(i) effaith gwarediad arfaethedig ar unrhyw strategaeth, cynllun neu asesiad a bennir yn y rheoliadau, neu
(ii) unrhyw beth arall cysylltiedig â gwarediad arfaethedig;
(h) pennu ffurf a dull y mae'r wybodaeth i'w darparu ynddi ac ynddo;
(i) darparu bod rhaid i awdurdod lleol, wrth arfer ei swyddogaethau o dan y rheoliadau, roi sylw i ganllawiau a roddir o bryd i'w gilydd gan Weinidogion Cymru;
(j) gwneud darpariaeth wahanol ar gyfer achosion gwahanol neu ddosbarthau ar achosion gwahanol;
(k) gwneud darpariaeth yn gyffredinol neu yn ddarostyngedig i eithriadau neu yn unig o ran achosion penodol neu ddosbarthau ar achosion penodol;
(l) gwneud unrhyw ddarpariaethau cysylltiedig, darpariaethau atodol, darpariaethau canlyniadol, darpariaethau trosiannol neu ddarpariaethau arbed a wêl Gweinidogion Cymru yn dda.
(3) Yn y Mesur hwn–
ystyr “awdurdod lleol” (“local authority”) yw–
(i) cyngor sir neu gyngor bwrdeistref sirol,
(ii) cyngor cymuned (gan gynnwys cyngor tref),
(iii) awdurdod Parc Cenedlaethol;
ystyr “cae chwarae” (“playing field”) yw man agored sy'n cynnwys un neu fwy o ardaloedd sydd ar unrhyw adeg wedi'u marcio neu wedi'u neilltuo fel arall ar gyfer chwaraeon neu weithgaredd hamddenol tebyg;
ystyr “gwarediad” (“disposal”) yw rhoi unrhyw ystâd neu fuddiant mewn tir neu wneud cytundeb i wneud hynny.